Papersnake/gushiwen huggingface dataset:
跃马泉
李景遹（宋代）

南山突兀横青空，鹿豕禽鱼得所宫。
修鳞于此亦养德，光怪夜发山川红。
风云变化化事已矣，独有崖峤留馀雄。
至今山泉脉四溢，喷薄声撼枯枬枫。
填然下与石壁会，万斛一窃投云中。
跳珠散玉虎须怒，烈日不照霜雪融。
前贤作亭久已废，后俗为弊词相蒙。
匡庐老禅来立锡，摄衣思见前贤风。
乃将炉峰三峡眼，坎井聊视海若同。
搜奇剔怪勇兴创，我为一洗学古胸。
叱开万状伏草兽，飞出百尺经天虹。
桃花乱流春态度，明日净写秋形容。
岂无白蛟尚蟠蛰，灵犀不燬无由通。
平生赤手揽鲸鳄，长铗自笑遗崆峒。
迩来但馀观水志，每到胜处难藏锋。
欲借天瓢添半水，醉骑赤鯶访龙公。
越王台
孟超然（清代）

岧峣宫殿暮云开，指点东南出霸才。逐鹿天归炎汉去，钓龙人自大江回。

千年庙食仍王后，终古英雄起草莱。伏腊鸡豚旧闾里，灵旗莫拂怒涛哀。
戏示诸妓
张保嗣（唐代）

绿罗裙上标三棒，红粉腮边泪两行。

抄手向前咨大使，这回不敢恼儿郎。
送黄竹磵
刘宰（宋代）

湘流不尽恨，楚客赋离骚。
世已殊于古，君奚罕所遭。
羁怀便酒圣，野兴挟诗豪。
醉里抬诗眼，山空月色高。
夜集姚合宅期可公不至
贾岛（唐代）

公堂秋雨夜，已是念园林。何事疾病日，重论山水心。

孤灯明腊后，微雪下更深。释子乖来约，泉西寒磬音。
送雷时若还蜀兼寄刘参之
杨慎（明代）

离离剑上斗，落落琴中星。丈夫不得意，且持归紫扃。

秦川迢递几千里，燕台八月凉风起。闲居巳怀宋玉悲，况是登山复临水。

下马津渟落日黄，飞鸦不尽翔云长。旅店夜眠闻叶下，山城早发见新霜。

到家正是初寒月，酒熟橙黄肥紫鳜。高堂称寿有馀閒，还肆高情访林樾。

问讯江湖刘段之，别来忆我有新诗。明年早遂联镳约，要及春城桃李期。
读老子有感
陆游（宋代）

左史倚相读皇坟，学者尚得窥全浑。
孰为武成二三策，宁取道德五千言。
巢居结绳事益远，浇淳散朴忍复论？安得深山老不死，坐待古俗还羲轩！
戊戌元日三首
方回（元代）

仿佛晓钟鸣，家家起五更。
物宜春后暖，人喜岁初晴。
衰老犹能饮，虚空误得名。
题诗思旧日，无此好新正。
赠新会梁卓如孝廉七首 其三
夏曾佑（清代）

表微零落遗编蚀，刊误蹉跎宿草深。显学于今无巨子，十年徒抱著书心。
满江红（渚宫怀古即事，用二斡韵）
丘崈（宋代）

楚甸云收，歌舞地、依然江渚。嗟往事、豪华无限，梦回何许。翠被那知思玉度，绣褂谩说为行雨。悄不禁、俯仰一凄凉，成千古。

吴蜀会，襟喉处。据胜势，开天府。著诗书元帅，笑变尊俎。步障月明翻鼓吹，华榱雾湿披窗户。把胜游、都与旧风光，湔尘土。
仆生平四到月岩寺而不识云洞漫兴长句
赵蕃（宋代）

祇今四到月岩寺，不辨一为云洞游。世事纷纷变苍狗，暑途役役喘吴牛。

细听风合松楠响，应是雨催禾黍秋。留咏从来杂珉玉，攀腾政尔羡猿猱。
送杜秀才东游
贾岛（唐代）

东游谁见待，尽室寄长安。别后叶频落，去程山已寒。

大河风色度，旷野烧烟残。匣有青铜镜，时将照鬓看。
子进昆仲俱和寄怀三诗复次韵
赵蕃（宋代）

有竹相娱道岂孤，信知造物未遗予。
交游更许得奇士，保社却嗟无定居。
怀玉近传酬倡集，荆溪与说往还书。
世人徇利轻翻覆，我辈百年端一如。
粹翁用奇父韵赋九日与义同赋兼呈奇父
陈与义（宋代）

安隐轻节序，艰难惜欢娱。
先生守苜蓿，朝士夸茱萸。
前年邓州守，风雨倾客居。
何尝疏麯生，麯生自我疏。
岂无登高地，送目与云俱。
门生及儿子，劝我升篮舆。
出门复入门，戈旆填街衢。
去年郢州岸，孤檝对坏郛。
莫招大夫魂，谁揽使君须。
独题怀古句，枯砚生明珠。
亦复跻荒戍，日暮野踟蹰。
白衣终不至，眇眇空愁予。
今年洞庭上，九折余崎岖。
时凭岳阳楼，山川看萦纡。
孙兄语蝉连，王丈色敷腴。
不用踏筵舞，秋风摇菊株。
乐哉未曾有，是梦其非欤。
丈夫各堂堂，坐受世故驱。
会须明年节，醉倒还相扶。
此花期复对，勿令堕空虚。
明月风景佳，南翔先一凫。
可言知机早，政尔因鲈鱼。
分襟肺肝热，抚事岁月迂。
归家问瓶锡，生理何必余。
相期衡山南，追步凌忽区。
回首望尧云，中原莽榛芜。
臣岂专爱死，有怀竟不舒。
老谋与壮事，二者惭俱无。
别墅
李山甫（唐代）

此地可求息，开门足野情。窗明雨初歇，日落风更清。

苍藓槎根匝，碧烟水面生。玩奇心自乐，暑月听蝉声。
遣兴
周文璞（宋代）

望见山樱媚短岑，翻然便悔出家林。
坏车杀马空嗟晚，裂芰焚家直到今。
笋蕨久为归去计，云烟无复旧来心。
平生最爱花浓淡，看了斜阳看暝阴。
病夜
周景涛（清代）

摵摵复摵摵，败叶檐阶迸。冻蝇见火舞，候虫切身劲。

寒气登床帏，裘被莫与竞。缩猬听晨鸡，更点未可竟。

偶然披衣坐，斜月入窗映。是时心转空，一室见白净。

旬月不出门，已适适懒惰性。会当齐彭殇，安问贫耶病。

跏趺数鼻息，耸肩索苦咏。醒眼直到明，玄鬓应满镜。
送韩存中侍郎赴光州二首 其二
吕本中（宋代）

令弟今先达，诸郎复可人。一麾公出守，三径我知津。

香火它年社，山河后夜春。会须从几杖，不必画麒麟。
抚州署中答黄宫詹才伯
潘梅（明代）

彭蠡湖南下小艭，只缘司马殿名邦。宗工暂辍长杨赋，幼妇因贻弱柳江。

佐郡散衙怀旧侣，倚楼闻篴调新腔。劳劳往返邮亭使，珍重书传鲤一双。
花犯 苔痕
陈洵（清代）

古墙阴，添花绚彩，茸茸闹春绣。雨声归后。疑瞰户梅鬟，钿翠光雨。

去来燕子还知否。巢泥寻故有。又几日、绿尘蛛闹，双鸳从去久。

潇湘岸边扫愁多，琅干上、点泪斑斑文秀。凭认取，冰霜凝，黛痕依旧。

人间事、自今自古，幽恨对、闲庭关半亩。便谢了、席门车辙，斜阳明巷口。
诗品二十四则。疏野
司空图（唐代）

惟性所宅，真取弗羁。拾物自富，与率为期。

筑屋松下，脱帽看诗。与知旦暮，不辨何时。

倘然适意，岂必有为。若其天放，如是得之。
濯缨亭在吴兴南门外
范成大（宋代）

凄风急雨脱然晴，当道横山似见迎。
野水茫茫何用许，斓供游子濯尘缨。
黄花渡
阮阅（宋代）

晓渡黄花溪水湍，鸣榔身在小沙滩。
盘斜曲踏畲田去，露下星稀霜月寒。
荷柳松竹赠答 其三 柳逊竹
王质（宋代）

柳逊竹，弱植短奇节。戛玉仍铿金，难攀子清绝。主睡酣，毋惊醒，迟主江湖归，相与献清影。
次韵子颍送别三首 其二
姚鼐（清代）

海月依岩上，官斋记客来。登楼一俯仰，窥牖共裴褢。

杯引千峰气，心思万古才。为留三百字，长对碧云开。
临江仙
朱敦儒（宋代）

西子溪头春到也，大家追趁芳菲。盘雕翦锦换障泥。花添金凿落，风展玉东西。

先探谁家梅最早，雪儿桂子同携。别翻舞袖按新词。从今排日醉，醉过牡丹时。
赵侯保民惠政纪实诗 纪措置夫丁一
邵君美（宋代）

习书来自浒黄州，南北相关事可忧。弓手寨兵差发了，民丁个个是貔貅。
偶入西斋院示释子恒璨
韦应物（唐代）

僧斋地虽密，忘子迹要赊。一来非问讯，自是看山花。
马作人语
佚名（唐代）

芦荻花，此花开后路无家。
宣州府君丧过金陵
王安石（宋代）

百年难尽此身悲，眼入春风祗涕洟。
花发鸟啼皆有思，忍寻棠棣鶺鴒诗。
社日无酒戏作
韩淲（宋代）

世事纷纷不拟知，纵聋何必苦医治。旁观未会醒然意，更道为猪无太痴。
成都运司西园亭诗·雪峰楼
许将（宋代）

重楼起城阴，乘高望四极。
列峰横青天，飞雪千里积。
疑是空素山，冬夏海中白。
莫怪频东向，上有思归客。
搆虚轩
弘历（清代）

莲宇冠层峰，别嶂此最迥。何必尽居佛，搆轩习吾静。

游与颢气俱，坐觉小年永。澄观理气机，妙契神明境。

泊然室生白，旷矣窗含景。独惜无多暇，恒此天倪省。
【双调】雁儿落过得胜令
杜仁杰（元代）

美色
他生得柳似眉莲似腮，樱桃口芙蓉额。不将朱粉施，自有桃然态。半折慢弓鞋，一搦俏形骸。粉腕黄金钏，乌云白玉钗。欢谐，笑解香罗带。疑猜，莫不是阳台梦里来？
刘谦山邑尊 其四
卞乃钰（清代）

高原少雨便灾荒，谆劝黎民广种桑。比岁渐知蚕茧利，家家争祀马头娘。
早发临洺行沙河道中忆两弟
袁宗道（明代）

昏昏寒月夜方深，驱马长亭复短亭。
十里奔风吹积砾，千秋篝火乱残星。
鞭梢漠北烟沙黑，梦里江南果树青。
驿路飘零那可问，挑灯何日对原鸰。
沁园春·山驿萧疏
佚名（宋代）

山驿萧疏，水亭清楚，仙姿太幽。望一枝颖脱，寒流林外，为传春望，风定香浮。断送光阴，还同昨夜，叶落从知天下秋。凭阑处，对冰肌玉骨，姑射来游。无端品笛悠悠。似怨感长门人泪流。奈微酸已寄，青青杪，助当年太液，调鼎和馐。樵岭渔桥，依稀精彩，又何藉纷纷俗士求。孤标在，想繁红闹紫，应与包羞。
送杜侍御赴上都
孙逖（唐代）

避马台中贵，登车岭外遥。还因贡赋礼，来谒大明朝。

地入商山路，乡连渭水桥。承恩返南越，尊酒重相邀。
下第献所知三首
李山甫（唐代）

偶向江头别钓矶，等闲经岁与心违。虚教六尺受辛苦，

枉把一身忧是非。青桂本来无欠负，碧霄何处有因依。

春风不用相催促，回避花时也解归。

不识人间巧路岐，只将端拙泥神祇.与他名利本无分，

却共水云曾有期。大抵物情应莫料，近来天意也须疑。

自怜心计今如此，凭仗春醪为解颐。

十年磨镞事锋铓，始逐朱旗入战场。四海风云难际会，

一生肝胆易开张。退飞莺谷春零落，倒卓龙门路渺茫。

今日惭知也惭命，笑馀歌罢忽凄凉。
和令狐相公咏栀子花
刘禹锡（唐代）

蜀国花已尽，越桃今已开。色疑琼树倚，香似玉京来。

且赏同心处，那忧别叶催。佳人如拟咏，何必待寒梅。
暑不杂兴
方岳（宋代）

今年不上一竿竹，渠岂於人亦世情。
风雨尚余千个在，结巢吾欲听秋声。
席上
喻良能（宋代）

奉常珍重末僚情，许以疏慵簉俊英。
已办初筵酬物色，更将馀事到诗盟。
贪吟不惜挥貂笔，忍醉何妨釂兕觥。
细踏芳菲过腴润，桃蹊红雨报新晴。
月夜同姚在明济上观水
王慎中（明代）

盈科流水滥汤汤，映月涵空更可望。泌沸千淙珠比色，澄泓一曲鉴为光。

遥遥银汉微分景，宛宛金堤与障狂。取适有同蒙吏傲，兼携惠子在濠梁。
题张氏隐居二首
杜甫（唐代）

春山无伴独相求，伐木丁丁山更幽。
涧道馀寒历冰雪，石门斜日到林丘。
不贪夜识金银气，远害朝看麋鹿游。
乘兴杳然迷出处，对君疑是泛虚舟。

之子时相见，邀人晚兴留。
霁潭鳣发发，春草鹿呦呦。
杜酒偏劳劝，张梨不外求。
前村山路险，归醉每无愁。
田舍女
李廌（宋代）

田家女儿不识羞，草花竹叶插满头。
红眉紫襜青绢袄，领颈麤满流黑油。
日午担禾上场晒，也喜年丰欲还债。
佣工出力当一男，长大过竿不会拜。
有者四十犹无家，东村定昏来送茶。
翁妪吃茶不肯嫁，今年种稻留踏车。
寄致仕张郎中
梅尧臣（宋代）

门荣世美高天下，身退心闲住洛阳。
画鹤能同薛少保，爱书还比蔡中郎。
花阴小酌呼邻父，月下清吟扫石床。
不门从来生计薄，题签盈阁是家藏。
次韵欧阳广明以诗送钵盂
王庭圭（宋代）

方丈盈前送八珍，山人不是此中人。试寻僧钵斋厨近，更喜园官菜把新。

秋满城头看落叶，风吹酒面已生鳞。何时共过溪边寺，雪夜扁舟发兴频。
诗一首
胡铨（宋代）

夜读文公猛虎诗，云何虎死忽悲啼。
人生未省向来事，虎死方羞前所为。
昨日犹能食熊豹，今朝无计奈狐狸。
我曾道汝不了事，唤作痴儿果是痴。
为曾幻然作画并题
何转书（明代）

湖上看山日共君，绀楼红树万重春。年来渐少还乡梦，画里犹存望海人。

茅屋数间虚作想，石梁孤杖枉知津。蓬瀛咫尺家何在，一度濡毫一怆神。
五月十一日睡起
陆游（宋代）

病眼慵於世事开，虚堂高卧谢氛埃。
帘栊无影觉云起，草树有声知雨来。
茶碗嫩汤初得乳，香篝微火未成灰。
翛然自适君知否？一枕清风又过梅。
送吴司户之任
林希逸（宋代）

南州诧说才名早，到手青衫已二毛。自守冰霜真铁汉，肯淹岁月待珠曹。

遥知玉节将争致，暂掌牙筹莫厌劳。圣世怜才甄拔易，倚须去著锦宫袍。
寄永叔
刘敞（宋代）

俱持强汉节，共下承明殿。相从不相及，相望不相见。

平生慕俦侣，宿昔异乡县。展转多远怀，恍惚犹对面。

桑乾北风度，冰雪捲飞练。古来战伐地，惨澹气不变。

赠君貂襜褕，努力犯霜霰。一尺握中策，无由奉深眷。
再次前韵凡三叠 其六
叶颙（元代）

醉吹长笛夕阳天，醒拍希夷魏野肩。岩下烟霞常满地，世间荣宠不多年。

采山钓水常随分，赏月吟风得自然。松顶日高三十丈，老猿犹抱白云眠。
挽内兄余聘可三首
陈棣（宋代）

中外六兄弟，相逢丱角中。
追随万里远，忧乐半生同。
胜韵谈飞屑，高怀气吐虹。
纷纷身外事，回首万缘空。
湛上人钟秀楼诗楼在四明东湖上
陶谊（明代）

百尺楼居耸碧霄，天开图画足逍遥。
一帆春雨来湖口，两岸青山落树腰。
夜坐翻经香欲冷，诗成倚柱酒微消。
东还拟遂登临兴，惭愧无才趁早朝。
入谷马上
文同（宋代）

宛转入深谷，一林还一丘。
摇鞭弄新霁，把笔韵高秋。
翠巘云长合，寒潭烟自浮。
因成忆猿鹤，聊此为迟留。
朔斋中书刘礼侍挽诗 其三
林希逸（宋代）

一识端平三十秋，北关重别见南州。紫薇阁下分房住，黄檗山前并辔游。

碧水诗来秋后得，吴门书去病中投。交情不薄相期远，底料催归记玉楼。
次韵广东黄漕时闻其部中寇退而湖湘之民方避
周必大（宋代）

病废壶觞懒废诗，渐参禅悦学希夷。
志非鸿鹄宁憎燕，路怯豺希更畏貍。
节物匆匆愁里度，人情扰扰静中知。
已营二顷亲笞笠，何日三间看塈茨。
颂古四十五首
释慧远（宋代）

家常侍客劝三杯，鴆酒不消吃一盏。
当时裂破夜叉头，顶门突出醯罗眼。
雨后赠雁来红
林希逸（宋代）

雨后欣欣绿万丛，怜渠叶叶但焦红。旁人莫作荣枯看，时节因缘各不同。
初六日归汎南豅已三鼓矣
韩淲（宋代）

乍凉天气翠烟霏，多少林花露未晞。十里幽香秋醉去，一溪新未夜吟归。

岂无僧舍居高远，定有人家在隐微。夜半鹤鸣猿啸冷，滩声鸣绕钓鱼矶。
赋未见君子忧心靡乐八韵寄李载
黄庭坚（宋代）

飘风从东来，雨足尽西靡。
万物逐波流，金石终自止。
渭因泾使浊，菲以葑故毁。
智所无奈何，谁能为樗里。
楼与善寺丞挽诗二首
释宝昙（宋代）

翰墨今词伯，规模古吏师。
哭亲声未断，拊枕梦何之。
白首侵书幌，青灯耿繐帷。
伤心故园路，云物不胜悲。
晓行羊房道中
文昭（清代）

瘦马䭾残梦，惊看去路长。远烟低似水，小雪淡于霜。

鸦阵连平陆，鸡声隔短墙。林端明霁色，不觉过羊房。
题施生诗本并柬黄生
蒋士铨（清代）

棋镫雪屋暂淹留，相倚真同李郭舟。才大士多嗟不遇，情深人每善言愁。

江东年少双行笈，燕市天寒一敝裘。史馆餐钱书局纸，因贫聊复与沈浮。
祝英台近 别意，戏柬刘晓岚
黄钧宰（清代）

篆烟霏，花影度，楼外警钟鼓。小别经春，丝柳湿残雨。

似他旧恨别愁，千条万绪。教说也，从何说与。

暗中觑，无意触了微嗔，盈盈复欢语。眉眼分明。汝辈小儿女，不须掩镜私啼，牵花暗诉，被明月，笑人西去。
自题卧游图 其五
俞廉三（清代）

水色岚光眼底过，驼峰狮岭任搜罗。客中我亦饶游兴，一幅新图一阕歌。
浙中象外诸友寄新作
释月涧（宋代）

肝胆重重楚越分，别来不愿见诸君。那知熟血重相喷，涴却三千里水云。
怀友
罗洪先（明代）

献策动京华，还山种桂花。从知卧金马，不及鍊丹砂。

五岳卢敖杖，三秋博望槎。伊人竟何在，岁岁望蒹葭。
显仁皇后挽词三首 其二
张纲（宋代）

长乐坤仪肃，思齐母道全。九州供大养，八帙茂遐年。

仗簇江山外，哀缠日月边。遗芳归史笔，万古照青编。
送周思道朝议归守汉州三绝
苏辙（宋代）

早缘民事失茶官，解印重来十二年。
美恶一周还自复，始知东二解言天。
梓汉东西甲乙州，同时父子两诸侯。
〈正孺时出守梓州。
〉它年我作西归计，兄弟还能得此不。
酒压郫筒忆旧酤，花传丘老出新图。
〈汉州官酒，蜀中推第一。
赵昌画花，摸效丘文播，亦西川所无也。
〉此行真胜成都尹，直为房公百顷湖。
青玉案·五云楼阁蓬瀛路
杨无咎（宋代）

五云楼阁蓬瀛路。空相望、无由去。弱水渺茫谁可渡。君家徐福，荡舟寻访，却是曾知处。群仙应问来何暮。说与荣归锦封句。句里丁宁天已许。要教强健，召还廊庙，永作商岩雨。
酬瑞州吴大夫夜泊湘川见寄一绝
刘禹锡（唐代）

夜泊湘川逐客心，月明猿苦血沾襟。
湘妃旧竹痕犹在，从此因君染更深。
寄张帝臣时帝臣携家住华山
王又旦（清代）

他时货畚似春农，聊就青山策短筇。直豁云烟栖八口，平携鸡犬入三峰。

炎天树尚留残雪，静夜人还伴怪松。我去关东空怅望，城头出没碧芙蓉。
故安国夫人挽诗
虞俦（宋代）

雅趣工书画，高怀陋鼎钟。
家声推两大，壼范见三从。
贤得鲁侯配，荣开安国封。
平生耽静胜，宸翰焕鸾龙。
石床
徐安国（宋代）

枯藤老大似虬悬，一榻留云对洞门。无复高人眠醉石，空留芳草引王孙。
秋日病馀
戴复古（宋代）

桂子吹香风露深，老夫吟了听蝉吟。
秋来賸有行山兴，病后全无涉世心。
诗苦积成双白发，酒豪轻用万黄金。
平生意气今如许，独抱传家一破琴。
三元里
张维屏（清代）

三元里前声若雷，千众万众同时来。
因义生愤愤生勇，乡民合时强徒摧。
家室田庐须保卫，不待鼓声群作气，
妇女齐心亦健儿，犁锄在手皆兵器。
乡分远近旗斑斓，什队百队沿溪山。
众夷相视忽变色：“黑旗死仗难生还。”
夷兵所恃惟枪炮，人心合处天心到，
晴空骤雨忽倾盆，凶夷无所施其暴：
岂特火器无所施，夷足不惯行滑泥，
下者田塍苦踯躅，高者冈阜愁颠挤。
中有夷酋貌尤丑，象皮作甲裹身厚。
一戈已摏长狄喉，十日犹悬郅支首。
纷然欲遁无双翅，歼厥渠魁真易事。
不解何由巨网开，枯鱼竟得攸然逝。
魏绛和戎且解忧，风人慷慨赋同仇，
如何全盛金瓯日，却类金缯岁币谋。
雨村道中
吴维岳（明代）

踏冻看山兴亦新，梅花偷放腊前春。
路缘半壁时停骑，屋傍悬崖少过人。
晴雪背阳留北崦，寒流伏草出前津。
松杉到处群麋鹿，何必桃源称隐沦。
七夕闺意戏范济美三首 其一
陈渊（宋代）

衡阳新雁几时归，惆怅佳人万事非。蓬首西风还拜月，夜凉赢得露沾衣。
可惜
杜甫（唐代）

花飞有底急，老去愿春迟。可惜欢娱地，都非少壮时。

宽心应是酒，遣兴莫过诗。此意陶潜解，吾生后汝期。
游齐州灵岩四首 其四
韦骧（宋代）

鸡鸣峰外日曈昽，欲去踌躇兴未穷。索笔请题青石柱，留名愿附碧纱笼。

重裘迥触千山雾，回辔轻随一径风。跋马频频望苍翠，他时应与梦魂通。
春兴八首(选四) 其二
傅为霖（清代）

年来鲸浪满江湖，电气高悬不夜珠。燐火千艘航印度，层冰万里抱单于。

虬髯兵法无红拂，𨚗子英雄想赤乌。怅望东风一洒泪，纶巾羽扇吊周瑜。
邺人金凤旧歌
佚名（魏晋）

凤阳门南天一半。上有金凤相飞唤。欲去不去著锁绊。
投子山
周邦彦（宋代）

缅怀鲁将军，兵败携部曲。
来投衲子衣，解甲饭戎菽。
谁令名此山，异代有余辱。
和同官问耳疾六首 其五
曹勋（宋代）

袁宏方咏史，江总得随时。归兴连天去，文盟落笔知。

雨多移蚁垤，花过静蜂儿。赖有西斋友，薰风正入诗。
敦煌□□
敦煌人作品（唐代）

万顷平田四畔沙，汉朝城垒属蕃家。歌谣再复归唐国，道舞春风杨柳花。

仕女尚□天宝髻，水流依旧种桑麻。雄军往往施鼙鼓，斗将徒劳猃狁誇。
又追和虞奎章韵四首。¤
马治（明代）

赋罢仙人萼绿华，金声玉色众中夸。
归来世上空尘土，云白江清月满沙。
句 其三
高似孙（宋代）

僧釜菘分甲，渔篝蟹斗脐。
怀荆南旧游
元绛（宋代）

去年曾醉海棠丛，闻说新枝发旧红。
昨夜梦回花下饮，不知身在玉堂中。
秋戍
林昉（宋代）

军头夜点名，新戍起秋程。月色黄弓甲，风沙黑渭城。

断笳清泪满，落叶此生轻。努力供王事，归来享太平。
廉使廖东雩丧后开所惠地黄酒临觞惨然
唐顺之（明代）

尺书满箧故人情，想象荒丘宿草生。秪余此日开尊意，堪作山阳听笛声。
胖轩
赵蕃（宋代）

陶翁避暑者，容膝取易安。
贾生忧世患，晚乃悟达观。
出处等蘧庐，可作异致看。
胸中极空洞，流止亦鲵盘。
御街行（待命护国院，不得入国门。寄内）
晁补之（宋代）

年年不放春闲了。今岁衔杯少。来时柳上浅金黄，归路玉绵吹帽。惜春长似，五陵狂俊，不道朱颜老。

斜烟薄雨青林杳。犹有莺声到。西园红艳绿盘龙，辜负一年春好。锦城乐事，不关愁眼，何似还家早。
水调歌头（十之六）
夏元鼎（宋代）

擒得铅归舍，进火莫教迟。抽添沐浴，临炉一意且防危。只为婴儿未壮，全藉黄婆养育，丁老共扶持。火力频加减，外药亦如之。

汞生芽，铅作祖，土刀圭。火生于木，炎盛汞还飞。要得水银真死，须待阴浮阳伏，杂类降灰池。用铅终不用，古语岂吾欺。
宿鹫峰庵题壁兼呈林孚卿诸友
黄公度（宋代）

抱被招提听晚钟，昔游回首七春风。
斩新花木轩窗外，依旧楼台烟霭中。
永夜篝灯元自照，故人尊酒偶然同。
明年此日看腾踏，先数班杨赋律工。
梨岭
朱圭（清代）

竿岭万竿竹，未若梨岭奇。丛篁拔地底，翠葆排天逵。

苍虬百千拔，飞舞鳞之而。太古昆仑阴，绿凤蕃雄雌。

轩伦久未截，天籁鸣参差。行者忘登顿，梦上青宫嬉。

松杉直千尺，古桂花满枝。临风一攀折，载路香轩帷。

夷犹下碧阶，綷䌨珣玗琪。我行亦已远，翘首龙𧱓移。

斐然兴君子，瞻望歌猗猗。
元范尊兄示及十梅诗风格清新意寄深远吟玩累日欲和不能昨夕自白鹿玉涧归偶得数语 早梅
朱熹（宋代）

霜风殊未高，杖策荒园里。仙子别经年，相看共惊喜。
中秋月
韩琦（宋代）

清商才过半，皓魄最宜圆。自是秋光好，非缘人意偏。

一宵歌吹地，万里雪霜天。忍见西楼下，佳期又隔年。
华阳杂咏八首 其二 小石梁
胡应麟（明代）

云际飞梁压水开，翠岩丹壑自萦回。扪萝欲记天台路，片片青霞屐底来。
题江心寺
蒲寿宬（宋代）

闻说东瓯胜，兹游心颇降。
江心浮一寺，水面立双幢。
路绝帆当户，潮回月漾窗。
悠悠怀古思，把酒酹渔釭。
赠曾兰谷相士
文天祥（宋代）

许负眼，祢衡口。
巧言甘，莠言丑。
拟寒山寺 其九十四
释怀深（宋代）

厚葬非孝心，死者必遭辱。君看离乱时，何墓不伐斸。

黄金众贼分，白日孤鬼哭。最爱老庄周，天地为棺木。
元日祀坟
韩琦（宋代）

寤寐先茔敢暂忘，元正亲得奉肴觞。病襟不觉支离困，山势频瞻蜿蜒长。

尽日风埃天黯淡，一冬田陇雪微茫。人思三白今无望，只觊春膏浃万方。
读史
陆游（宋代）

马周浪迹新丰市，阮籍兴怀广武城。
用舍虽殊才气似，不妨也是一书生。
满江红·中秋寄远
辛弃疾（宋代）

快上西楼，怕天放、浮云遮月。但唤取、玉纤横笛，一声吹裂。谁做唤壶凉世界，最怜玉斧修时节。问嫦娥、孤冷有愁无？应华发。
云液满，琼杯滑。长袖起，清歌咽。叹十常八九，欲磨还缺。但愿长圆如此夜，人情未必看承别。把从前、离恨总成欢，归时说。
淩虚岩
王世贞（明代）

诵经淩虚台，留骨希夷峡。何似学刘伶，未死先荷锸。
张啸山题诗拙集颇喻鄙人甘苦之旨次韵寄答
蒋敦复（清代）

江湖悠悠行路人，乾坤落落一士贫。怀中久灭祢生刺，世上但垫林宗巾。

身宫磨蝎屡坎坷，文字相知尚较可。空山玄鹤又逢君，前辈前莲应识我。

高谭扪虱四座惊，白发不许头上生。看君著书盈几尺，使酒我自歌花卿。

鸢肩火色风尘面，铸铁心肝终不变。东南日出长相思，西北楼高独不见。

渐离击筑荆卿歌，相乐相泣当奈何。眼中万古泪常有，天下一石才无多。

英雄入道须学问，抑塞岂抱寻常恨。洛阳年少尔何人，放胆文章《过秦论》。
颂古九十八首
释印肃（宋代）

达人相见无交涉，不落丹霞正自瞒。
赖得庞公无二解，迎来送去一般般。
玉隆宫所藏宋乾道宸翰云壑二字
虞集（宋代）

昔者云归壑，天章自九重。日华常映凤，山气尽成龙。

俯仰遗陈迹，高深俨德容。飘然化春雨，结想在高松。
劝农十首
熊克（宋代）

雪渍冰濡土脉肥，趁时举趾莫教违。
荷蓑早合冲烟去，负耒迟须带月归。
打鱼
梅尧臣（宋代）

插苇截湾流，寒鱼未能越。
安知罟师意，设网遮其阙。
不须芳饵悬，何待清歌发。
所获胜纶竿，宁闻忧泽遏。
仍用韵酬衍上人 其一
刘基（明代）

多愁秖觉世情疏，愁极凭谁与破除。江海烟尘羁客泪，云山桑梓别人居。

高风断雁惟将恨，衰草残萤不照书。世乱弓刀方有用，休誇新句逼黄初。
送许阎二兄归缶岳阳
刘过（宋代）

岳鄂旧游处，重来岁月更。
联翩识吾友，邂逅慰平生。
风送故人远，槐催举子惊。
扁舟更珍重，万里莫留行。
徐仙卿歌
吴景奎（元代）

两仪肇分天地位，融海结山由至理。昆崙之墟西极高，天下群山从此始。

川流百折皆朝宗，山气巃嵷腾苍龙。大为京都小郡邑，民物总总成提封。

辨方相土传今昔，是亦阴阳家一术。自从管郭著遗书，后世纷纷相祖述。

胎仙化作徐仙卿，黄冠野服芒鞋轻。千峰飞步揽空翠，佳气郁郁双瞳明。

玉函玄经妙万化，王赖曾杨齐逸驾。道傍忽尔得牛眠，土与黄金即同价。

雁凫银海长冥冥，珠襦玉匣非生荣。伯伦王孙埋与裸，三年石椁何由成。

我思掩亲必有道，十载未成心悄悄。卿言只尺有佳城，水秀山明宜宅兆。

徐卿目击而道存，涧溪培塿安足论。五湖四海浮日月，太山乔岳撑乾坤。

赠君一緉登山屐，踏遍江南与江北。观光直上燕然山，日近蓬莱云五色。
次韵方万里雨夜雪意
赵与东（宋代）

芋火房阴处，翛然类懒残。雨欺梅影瘦，风助竹声寒。

拥袂衣全薄，哦诗字欲安。儿童疑有雪，频起穴窗看。
郡宅中斋
宋之问（唐代）

郡宅枕层岭，春湖绕芳甸。云甍出万家，卧览皆已遍。

渔商汗成雨，廨邑明若练。越俗镜中行，夏祠云表见。

兹都信盘郁，英远常栖眄。王子事黄老，独乐恣游衍。

谢公念苍生，同忧感推荐。灵越多秀士，运阔无由面。

神理翳青山，风流满黄卷。揆予谬承奖，自昔从缨弁。

瑶水执仙羁，金闺负时选。晨趋博望苑，夜直明光殿。

一朝罢台阁，万里违乡县。风土足慰心，况悦年芳变。

淮廪伫滋实，沂歌非所羡。讼寝归四明，龄颓亲九转。

微尚本江海，少留岂交战。唯馀后凋色，窃比东南箭。
不出
项安世（宋代）

老子年来惊五馈，闭门不出动经旬。
谁家花有倾城色，何处园经持酒人。
直以故书消遣日，短于佳句奈何春。
东君似欲相料理，柳外风来絮满身。
登香炉峰观石壁
倪元璐（明代）

到顶知山大，他家尽小巫。试看烟似篆，应予号为炉。

摩诘室安否，稽康书有无。此原入画格，著我即成图。
阴阳牙
贾似道（宋代）

此虫生来两个牙，一红一白实堪夸。
不拘五色麻头者，一见诸虫不怕他。
广济桥访谢茂秦故居不得
徐书受（清代）

斯人高卧久榛墟，谁复能来式故庐。史论抑扬存节槩，声华标榜自乘除。

才非劲敌输苏李，事已凶终悔耳余。尔日升沈何足恨，不应重广《绝交书》。
题宗侄孙文楷文模二便面 其一 圯桥进履
程敏政（明代）

莫谓老人倨，须知孺子贤。坑焚祸方烈，谁有素书传。
句
刘筠（宋代）

已回邻面三年粉，又结寒丝几许冰。
过韩泷祠次邓中丞韵泷在乐昌县
王缜（明代）

一叶迎流百尺泷，兴随秋水拍篷窗。不知造物留何意，故纵惊涛注此江。

险峻未愁风雨恶，忠诚曾见岭云降。山深吏隐无人问，祇有文星镇旧邦。
贺种太守破鬼章 其一
喻陟（宋代）

捷报下岷洮，威传万里遥。渠魁咸面缚，氛祲即时销。

圣算百王上，神功千古超。从兹荒忽地，无复恣凶骄。
即事
陈造（宋代）

江漾晨光入县门，楼斜晚影到渔村。
海声不为无风静，山色居渔带雾昏。
问俗即今防愒日，来时抚事错销魂。
浮生寄寓君恩重，未觉天涯异故园。
和都城春雪
华镇（宋代）

六花飞压九街尘，应讶人间未觉春。天上楼台银作屋，云中车觉玉为轮。

三秋狼戾盈仓兆，万国欢呼击壤辰。寂寞袁门烟火冷，未知谁是扣关人。
清明前二日同周公美黄子京郊行和子京韵
陈文蔚（宋代）

寻春杖屦偶乘闲，多谢谢囊肯破悭。
坐石有言盟白石，爱山随意买青山。
残句凤凰来仪
苏轼（宋代）

凤凰来仪，嘉禾合穗。
晚秋陪严郑公摩诃池泛舟（得溪字。池在张仪子城内）
杜甫（唐代）

湍驶风醒酒，船回雾起堤。高城秋自落，杂树晚相迷。

坐触鸳鸯起，巢倾翡翠低。莫须惊白鹭，为伴宿清溪。
开州盛山十二题 其一 宿云亭
冯山（宋代）

基构白石层，风物青山围。野云恋幽寂，长绕轩窗飞。
病后暑退
杨冠卿（宋代）

宽作迟留计，难期岁月功。
方惊鼠辈舞，未觉马群空。
度暑苏病骨，涉秋悲候虫。
长江二千里，只欠一帆风。
题骆则民所寄尉伯庶画扇
徐庸（明代）

扇底清风画里云，江东渭北思纷纷。缄封远寄情何厚，人在沧波白鸟群。
送郭彦辰如杭归省兼寄陆菊逸
唐桂芳（明代）

白头亲老初为吏，青眼谁能定荐贤。浦口月明天似水，湖边云起屋如船。

每逢李白酒必醉，此去陈蕃榻又悬。万一故人相问讯，南山射虎过年年。
送别舜卿少府
孙应时（宋代）

人道琴川上，年来聚德星。
端能几日月，已复散云萍。
老我头先白，期君眼最青。
时能遗佳句，千里慰林坰。
枕峰寺
刘克庄（宋代）

夜深投寺解行装，一点寒灯照上方。
老宿问余何处去，年年来此借禅床。
诉衷情第一体 闲情
孙兰媛（清代）

纨扇轻裁双蛱蝶，倚银屏。风渐引，低语，细闲评。小婢笑相迎。

盈盈。画帘香影清。不胜情。
急雨遽凉
陆游（宋代）

急雨消残暑，旷然天地秋。
露萤矜熠熠，风叶送飕飕。
凉篻惟添睡，明河不洗愁。
流年又如此，随处怯登楼。
赠汪叔潜
陆游（宋代）

火云嵯峨如叠嶂，百病攻衰非一状。
低檐小屋桑竹村，忽辱君来问亡恙。
蹶然揽衣起闯门，裹饭仍烦远相饷。
岁饥野外无供给，羞涩余粮不盈盎。
我守此穷三十年，尚恐死前无力量。
君诚不以老弃予，苦语见规宜勿让。
石上种剑蒲其脊成矣非陶隐居所谓溪荪者耶
舒岳祥（宋代）

昆山片玉天生润，雁荡移来手自栽。
禅客久亲清少病，山童勤自净无埃。
叶端洒洒通心露，根畔疏疏引水苔。
必有事焉还勿助，此方端自养原来。
赠万杉老秀痴翁二首
戴复古（宋代）

读儒书五千卷，通禅门八万条。
宴坐万杉林下，四旁风雨萧萧。
飞来峰
李时郁（明代）

耀真曾此聚群仙，谁似飞来七洞天。但说峰头多异鸟，不知浮海是何年。
癸未春予送女至京口至之明日为上元节是夜宴邃庵杨少傅第少傅悬灯于山灿烂奇甚
王鏊（明代）

良辰胜事古难齐，此夕鳌峰喜共跻。远岫流煇星上下，曲池倒影月东西。

临风玉树遥喷雪，出水青莲不染泥。铁瓮城高如白日，归途马上听晨鸡。
漂母庙二首
尹耕（明代）

负剑岂无国士，行吟何处长安。
惆怅城阴古庙，风吹淮水弥漫。
谒告成庙
王炎（宋代）

玉帛何年会，衣冠此地藏。
物存惟窆石，神变失梅梁。
并海山川尽，逾河道路长。
六臣陪庙食，千古共烝尝。
目痛一月未愈自和前九首
刘克庄（宋代）

开之则新生犊，闭之则入定僧。
有时起瞻斗极，有时遥望觚棱。
梦从姊佩湘
梁霭（清代）

神女玉卮娘，偶然归碧城。隔窗见冰骨，袅娜犹不胜。

濯魄玉蟾蜍，扑影金蜻蜓。此地绝尘壒，得非游玉京。

姊妹本同心，欲语难尽情。拟逐秦娥凤，莫叩琳宫扃。

惟有青鸾思，飞上瑶台层。银汉冷皓月，绣户明秋星。

楼镫度寒碧，枕畔风泠泠。
诉衷情（雨中会饮赏梅，烧烛花杪）
赵彦端（宋代）

洗妆僛舞傍清尊。霏雨淡黄昏。殷勤与花为地，烧烛助微温。

松半岭，竹当门。意如村。明朝酒醒，桃李漫山，心事谁论。
离亭燕 伯兄前数日过皖不及把晤闻径赴杭州矣
薛时雨（清代）

苜蓿一盘潇洒。投笔先生归也。老至邮亭逢骨肉，世上金绘无价。

极目皖公山，只见暮云如画。

滚滚大江东下。渺渺片帆高挂。君去我来无十日，悭此水天清话。

有约在西湖，记取一樽重把。
次蒋檐斯韵寄白下沈景范
陈梓（清代）

东风已送梅花去，羌笛何劳向天诉。山阳有客逐江云，诗瓢却傍金陵住。

金陵酒贱愁易消，春深不作怀春句。莫愁湖上听吴歌，月子湾湾挂杨树。

有情那得不思家，登楼应诵《归田赋》。三月杨花扑地飞，马头认取来时路。

吴蚕上箔麦登场，待尔田家醉眠处。
沈征士铉野亭
高启（明代）

清时犹在野，独卧见高情。
移艇闻烟唱，钩帘看雨耕。
江晴双鹳下，树晚一牛鸣。
回首徒相忆，柴车不入城。
和黄山谷读杨妃外传五首 其一
王寂（南北朝）

兄弟渐疏花萼梦，君王贪醉上阳春。却将妃子比飞燕，何物谪仙能屈人。
清商怨三首 其二 东阳叹
贺铸（宋代）

流连狂乐恨景短。奈夕阳送晚。醉未成欢，醒来愁满眼。

东阳销瘦带展。望日下、旧游天远。泪洒春风，春风谁复管。
病中杂咏十首
陆游（宋代）

身是人间一老樵，城南烟水寄迢迢。
寻人偶到金家?，取米时经杜浦桥。
小市孤村鸡喔喔，断山幽谷雨萧萧。
吾曹自养无能尔，楚客应无隐可招。
木兰化（寿丈母）
程节齐（宋代）

瑶池开宴后，问甚处、赋蟠桃。有砌底芝兰，涧边苹藻，淑德方高。闺中秀、林下气，是寻常空委蓬蒿。相映鱼轩黄绶，行膺鸾锦金罗。

自惭半子误恩多。所祝意如何。愿台星旁映，寿星齐照，乐自陶陶。芝田阆风何在，但从今、岁岁此高歌。敬上一卮为寿，神仙九酝香醪。
南园湖石
王予可（宋代）

翠雀衔云堕翠芜，砥峰倒影卧平湖。
飞花不到穿帘月，高倚晴天一剑孤。
高村店大风，店有淇澳绿竹古迹
袁宗道（明代）

罡风猎猎下征鞍，十月严霜次骨寒。喷石澌沙犹古水，流苍滴翠是新竿。

寒鸦野店楸林黑，冻马荒亭莎叶乾。何似山斋闭关坐，南华摊向火炉看。
黄道士醉死
沈周（明代）

汝师缘醉死，汝死亦师如。坟借糟丘筑，碑将酒德书。

足跳跌后跛，面涨疸时虚。化去不留影，吾诗真写渠。
句
李宋臣（宋代）

秀峰双拱背，庾岭独当眸。
满江红·咏竹
陆容（明代）

不种闲花，池亭畔、几竿修竹。相映带、一泓流水，森寒洁绿。风动仙人鸣佩遂，雨余净女添膏沐。未成林，难望凤来栖，聊医俗。
问华胄，名淇澳。寻苗裔，湘江曲。性孤高似柏，阿娇金屋。坐荫从容烦暑退，清心恍惚微香触。历冰霜、不变好风姿，温如玉。
开元寺长廊观马
释今白（明代）

牝牡骊黄毕竟空，空馀残影卧松风。侧身古殿如天上，高步长廊似梦中。

寝食何曾知作佛，晨昏那复辨闻钟。笑看我亦愚痴甚，百事无能于汝同。
送普岩维那
释崇岳（宋代）

冶父门庭索索，东湖风波甚恶。
知心能有几人，万里秋天一鹗。
嘉禾百咏·福顺庙
张尧同（宋代）

老屋无丹雘，空阶只翠苔。
绕檐看箭镞，谁记赤眉来。
题俞簿梅阜书院
徐元杰（宋代）

浅清溪浒瘦山巅，净洗肌肤冰雪天。
偏向书窗伴幽独，不教尘俗滓婵娟。
元符亲享明堂十一首
佚名（隋代）

舞以象功，乐惟崇德。
文经万邦，武靖四国。
一张一弛，其备不忒。
神鉴也昭，孝思维则。
奉酬九日东峰道人溥公见赠之作
朱熹（宋代）

几年回首梦云关，此日重来两鬓斑。
点检梁间新岁月，招呼台上旧溪山。
三生漫说终无据，万法由来本自闲。
一笑支郎又相恼，新诗不落语言间。
吴思道示藏海小集
周紫芝（宋代）

文物风流数建安，此生犹及见波澜。清诗更遣何人到，馀子悬波一笑看。

犹恐向来无鲍谢，谩劳当日话吴韩。波君有意分膏馥，老眼空惊白雪寒。
归州竹枝词
佚名（宋代）

人鲊瓮头波放颠，两岸青山青插天。篙师力尽客破胆，茅屋老翁方醉眠。
和端式上人十咏其二古木阴
梅尧臣（宋代）

古木少直枝，其下多曲影。
岂不爱高阴，奈此性所秉。
千重叶荟翳，谁愿憩日永。
僧问四宾主因而有颂颂之 其七
释重显（宋代）

如何是主中主。云大千捏聚，又曰揭。
花发沁园春（芍药会上）
黄升（宋代）

晓燕传情，午莺喧梦，起来检梭芳事。荼コ褪雪，杨柳吹绵，迄逦麦秋天气。翻阶傍砌。看芍药、新妆娇媚。正凤紫匀染绡裳，猩红轻透罗袂。

昼暖朱阑困倚。是天姿妖娆，不减姚魏。随蜂惹粉，趁蝶栖香，引动少年情味。花浓酒美。人正在、翠红围里。问谁是、第一风流，折花簪向云髻。
送沈世德抚干还朝
周必大（宋代）

元戎已趣曹装觐，上客难教俭幕留。
积雨半篙生别浦，清风十幅送归舟。
槐庭衮绣行虞侍，芸阁铅黄待校雠。
池有游鳞云有雁，尺书能寄故人不。
西堙晓发
陆深（明代）

日出山雾黄，五月气犹肃。溟濛十里馀，辕马伤局缩。

岂不惮驰驱，所欣恣余目。沈沈树隐岑，稍稍黍抽陆。

仰观云中岫，俯视涧底谷。境深工出奇，地古尚馀朴。

驾言问民风，十稔九无熟。岩嵌时突烟，委复閟土屋。

行行重嗟咨，明光竟遗覆。予本登才贤，幽探事陶育。

抚此晋阳区，孱绵愧食肉。
大雨排闷
陆游（宋代）

三日断行路，束薪无处求。
床头周易在，且复送悠悠。
题日记
范成大（宋代）

谁言万事转头空，未转头时亦梦中。
若向梦中寻梦觉，觉来还入大槐宫。
韩信庙
卢襄（宋代）

登坛当日拜元戎，楚汉都归指掌中。王气未消垓下敌，将星已落阵前功。

高名紫宇千钧重，冤血青蛇一缕红。尚有鸾刀荐牲酒，斜阳烟树泣秋风。
南山访友人
李佳（清代）

朝雨过清溪，风生水云活。馀霞散城表，残虹霁天末。

青山如拱人，万黛浓欲泼。小桥通幽径，林尽见疏豁。

坐石埽菭花，登峰拊藤葛。隔树透晨烟，依依一痕抹。

遥仪素心人，越夕成契阔。抱琴叩柴关，相见慰饥渴。
翠湖杂咏 其三 浴云池
周瑛（明代）

宿墨洗初罢，春云惊满池。暝分天色澹，寒逗日光迟。

鹭下应先觉，鱼游浑不知。学书怜未就，深愧汉张芝。
次韵孙耿诗三绝并寄谢 其二
韩淲（宋代）

江浙都来得几程，风潮声里是樟亭。春膏又动一犁雨，华发相看眼自青。
卜算子
陈瓘（宋代）

只解劝人归，都不留人住。南北东西总是家，劝我归何处。

去住总由天，天意人难阻。若得归时我自归，何必闲言语。
秋怀二首 其一
洪适（宋代）

送喜得新凉，秋情未憖忘。弱枝红皱重，平野碧滋长。

林迥蝉初乱，篱疏菊自芳。吟成转萧瑟，径醉任苍苍。
梅花百咏 其九十九 胜
李江（明代）

水浅沙寒路委偏，无花雪月皓无边。主人爱月长陪坐，诗伯临无相对联。

雪后静观山似画，花前闲步伴如仙。纤尘不到柴门远，恍惚蓬莱十二天。
直省官李端义求平园真赞
周必大（宋代）

形若性，皆天与。
常用汝，不为虎。
非诗苦，瘦如许。
以貌取，失子羽。
寄本师
成鹫（清代）

本师眠食今安否，某甲行藏别有因。堂下肯容担板汉，山中甘作结茅人。

一卷怪石顽成癖，两角肥牛牧渐驯。惭向罗浮寻旧约，年年空负洞门春。
寿成惠圣慈佑太皇太后阁春帖子
卫泾（宋代）

柳色侵宫瓦，花阴覆绮疏。
鹊炉烟馥郁，賸阅妙乘书。
南屏山看金鲫鱼思东坡
韩淲（宋代）

南屏金鲫鱼，苏仙昔尝观。后来临池人，谁能散馀餐。

西湖多胜临，见此心独宽。乃知贤达游，百世留清欢。

我来秋初晴，凉风动澄澜。洋洋复泼泼，两两时单单。

相彼纤介尔，赏音犹独难。士生天地间，寂寞何足叹。
江右魏冰叔枉访赋俚言十六韵赠谢
李确（清代）

卧病掩衡门，最苦来客打。云老吾故人，其来有以也。

云有高士吾，枉道访吾社。肃客疏礼文，入座钦风雅。

怜予久失聪，烦君为抒写。遁迹栖名山，访友到荒野。

高怀空古人，奇文妙天下。何幸衰朽翁，乃得亲贤者。

蓬蒿生辉光，愚拙荷陶冶。贫居鲜供给，愧不具杯斝。

时作遵海游，胸抱真潇洒。观涛带夕春，候旭浴初赭。

海若与山灵，不恨知者寡。新知乐莫乐，分手念风马。

不敢请后期，固所愿非假。因歌《黄雀行》，不觉泪盈把。
题鸣沙城
严禹沛（清代）

蹀躞霜蹄沙自鸣，环州形胜旧隋城。云楼壮压河流激，时听蛟龙怒吼声。
送荥阳魏主簿
欧阳修（宋代）

卓荦东都子，姓名闻十年。
穷冬雪塞空，千里至我门。
子足未及阈，我衣惊倒颠。
仆童相视疑，寮吏或不然。
俛首鹄鹤啄，进趋凫鴈联。
青衫靴两脚，言色倩以温。
於公门岂少，乃独得公懽。
受知固不易，知士诚尤难。
我思屈童吏，欲辩难以言。
觞豆及嘉节，高堂列群贤。
文章看落笔，论议驰後先。
破石出至宝，决高泻长川。
光晖相磨晻，浩渺肆波澜。
寮吏媿我叹，仆童恪生颜。
我顾寮吏嘻，士岂此以观。
此聊为戏耳，以惊仆童昏。
士欲见其守，视其居贱贫。
欲知其所趋，试以义利干。
我始识其面，已窥其肺肝。
礼有来必往，木瓜报琅玕。
十年思见之，一日舍我还。
何用慰离居，赠子以短篇。
挂金索·罩明珠
佚名（宋代）

罩明珠。化生养就胎仙舞。真庆会、姹女圆聚。渴饮琼浆，玉琴自然抚。韵定仙音，敲金击玉。
宿黄河干
宋育仁（清代）

淩晨孟津发，日夕在河干。憭憭望波路，万里风吹澜。

壮哉信兹望，抚膺独微叹。征程众苦热，我心常苦寒。

横流浩方圯，忧中见人喜。如何方寸间，相去几千里。
秋兴八首·其三
杜甫（唐代）

千家山郭静朝晖，日日江楼坐翠微。
信宿渔人还泛泛，清秋燕子故飞飞。
匡衡抗疏功名薄，刘向传经心事违。
同学少年多不贱，五陵裘马自轻肥。
上巳
刘克庄（宋代）

樱笋登盘节物新，一筇踏遍九州春。
似曾山阴访修竹，不记水边观丽人。
豪饮自怜非少日，俊游亦恐是前身。
暮归尚有清狂态，乱插山花满角巾。
夜坐 其一
顾清（明代）

仙都閟灵境，假日休官程。高斋坐来久，夜景湛虚明。

起步视天宇，旷然遗世缨。素心适有会，幽兴顿此生。

沧波望不极，落月金盆倾。
乐清轩诗为沙士清题 其七
倪谦（明代）

平章风月信多能，佳趣秋来分外增。鹓鹭行中无梦到，凤凰台外有诗登。

梅窗点易研溪露，棐几耽书费剡藤。已觉胸襟忘物我，萧然浑似了禅僧。
和杨炯伯见赠
余怀（清代）

种瓜何地是青门，愁见濛濛八表昏。芳草故乡春闭户，落花寒表夜开樽。

荒鸡鸣处谁能舞，旧燕来时我尚存。雨后不知山径滑，迟君双屐印苔痕。
春晚山行问酒主媪以瓶罄告
王迈（宋代）

霜晓寒於腊，日中方有春。
云头缠作暮，风力又欺人。
老犊眠方稳，雏莺语未真。
停骖谋一醉，不酌酒家贫。
冷泉亭记
白居易（唐代）

东南山水，余杭郡为最。就郡言，灵隐寺为尤。由寺观，冷泉亭为甲。亭在山下，水中央，寺西南隅。高不倍寻，广不累丈，而撮奇得要，地搜胜概，物无遁形。

春之日，吾爱其草薰薰，木欣欣，可以导和纳粹，畅人血气。夏之夜，吾爱其泉渟渟，风泠泠，可以蠲烦析酲，起人心情。山树为盖，岩石为屏，云从栋生，水与阶平。坐而玩之者，可濯足于床下；卧而狎之者，可垂钓于枕上。矧又潺湲洁沏，粹冷柔滑。若俗士，若道人，眼耳之尘，心舌之垢，不待盥涤，见辄除去。潜利阴益，可胜言哉!斯所以最余杭而甲灵隐也。

杭自郡城抵四封，丛山复湖，易为形胜。先是领郡者，有相里君造虚白亭，有韩仆射皋作候仙亭，有裴庶子棠棣作观风亭，有卢给事元辅作见山亭，及右司郎中河南元藇最后作此亭。于是五亭相望，如指之列，可谓佳境殚矣，能事毕矣。后来者虽有敏心巧目，无所加焉。故吾继之，述而不作。长庆三年八月十三日记。
留别故城士民四首 其三
夏诒垣（清代）

颁白年华强项性，滥竽今世亦名官。爱民仍恐成沽誉，尽职聊期免素餐。

毁瓦画墁招谤易，操刀制锦倚人难。自嗤鞅掌尘埃里，那似花闻满县看。
菜花 其二
多隆阿（清代）

閒寻老圃到平畴，细碎黄花一派幽。开向畦中原朴素，老归林下也风流。

香清味淡偏多子，春暮园荒已有秋。笑彼凡英誇妩媚，一生惟上美人头。
书生旧梦二解皆因榜过作
陈杰（宋代）

一著当机已百全，落枰忽误岂非天。
空函堕甑都休惋，赤壁淮淝本偶然。
送汪庄仲赴江东仓幕强仲荆门签判
楼钥（宋代）

见说荆门地，如门蔽楚荆。
旧时为内郡，今日号边城。
但守平平策，毋求赫赫名。
勉哉关决际，从此振家声。
卸篆引见留别绅耆
吴性诚（清代）

滥竽赤紧耸劳肩，礰落风尘海外天。看遍桐花开一纪，笑将楮外刻三年。

犹存直道民风古，欲挽颓波吏治先。无补苍生真忝窃，宝山空返正茫然。
憩分水岭望乡二首
杨万里（宋代）

岭北泉流分外忙，一声一滴断人肠。
浪愁出却庐陵界，未入梅山总故乡。
惜奴娇·洛浦娇魂
赵长卿（宋代）

洛浦娇魂，恐得到、人间少。把风流、分付花貌。六出精神，腊寒射、香试到。清秀。与江梅、争相先後。檐卜粗疏，怎似妖娆体调。比山樊、也应错道。最是殷勤，捧出金盏银台笑。拼了。仙源与、奇葩醉倒。
鸟夜啼 因野亭杏为风雨所落
刘敏中（元代）

叶间谁缀金丸。一攒攒。只为高枝临水，摘来难。风雨过。还自堕。试拈看。怕似江南梅子，一般酸。
电策
陆游（宋代）

慈竹萧森拱废台，醉归曳策一徘徊。
纷纷落日牛羊下，黯黯长空霰雪来。
三峡猿催清泪落，两京梅傍战尘开。
客怀已是凄凉甚，更听城头画角哀。
满江红·豹尾班中
杨炎正（宋代）

豹尾班中，谁一似、神仙冠玉。认得是、当年唱第，斗间星宿。万卷平生都看了，如今剗地无书读。向云霄、去路有行堤，沙新筑。黄封酒，生朝禄。金缕唱，生朝曲。且通宵一醉，剩裁红烛。待做太平真宰相，黑头坐对三槐绿。问恁时、犹有甚除书，长生箓。
满江红 其六 思隐
尤侗（清代）

衮衮诸公，看朱紫、白头随驾。尽让与、蝇头蜗角，冷杯残炙。

夫子漫劳冉有仆，小人请学樊迟稼。向深山、好作古田家，羲皇话。

松菊径，瓜藤架。麋鹿柴，鱼虾汊。且醉吟高卧，及时闲暇。

稚子浪寻青草斗，老夫合受黄鹂骂。倘城中、有客访吾来，关门谢。
昌甫斯远步过涧园小坐梅下一杯 其一
韩淲（宋代）

落梅春风一杯酒，薄晚小园寒色时。章泉章丘亦何事，能閒过我容追随。
和京教李景平 其一
王迈（宋代）

父子才名压二班，儒官咫尺近家山。官閒人羡清华选，诗好天开笑粲颜。

雌甲一生甘守拙，雄飞千里莫渠攀。骨凡自分仙难做，懒去从人学九还。
送胡仰斋工曹北上工曹旧给谏以言事左迁十年今召还
胡直（明代）

赤旌怅望在楼船，翠盖留连向绮筵。催柳暖风薰别帐，唤花娇鸟杂离弦。

一尊且酬东山月，十载还瞻北极天。明到金门寻旧侣，几人犹是禁中仙。
贤者之孝二百四十首·贡禹
林同（宋代）

安用孝兴弟，今人誖得官。
一闻阳在位，自是合弹冠。
北窗诗
项安世（宋代）

天高吾庐卑，南风不肯辱。
赖有北邻富，垣墉岌高矗。
辚辚飚车北，欲去泥其轴。
加辕乃临臣，北户清以穆。
时时唤笙奴，一枕共清热。
向北北窗人，此秘当已独。
持我无弦琴，千载赓此曲。
春宵有感八首
白玉蟾（宋代）

憎却堤边柳，青丝复尔长。
自怜愁里鬓，不觉暗中霜。
雨霁幽兴寄张钦夫
杨万里（宋代）

大官有重荷，丰廪无薄忧。
草茹我岂腴，饱亦与彼侔。
积雨久自霁，曙光清以幽。
欣然出荆扉，不出旬已周。
初意欲看竹，信步偶临流。
北惊失故岸，东见生新洲。
怀哉古与今，与此岂不犹？
归来翻不乐，隐儿到昔游。
平生忘年友，草草相应酬。
暂梦不多款，唤人苦鸣鸠。
山林本无事，亦复扰扰休。
访张宣公书院
赵汝谠（宋代）

神龙翔庆霄，威凤乘阳晖。德隆昌运合，教薄英才衰。

圣武起王功，哲儒植邦基。温纯州殿讲，深切玉璪规。

贤轨宁遽倾，休风倏潜移。巧缘一州将，辍此万乘师。

退抱康世模，济川舍其维。收士云麓深，会友雪岳奇。

闵曾行独显，吕葛策未施。绝响旷孰嗣，素编烟今垂。

永眷游习地，载瞻燕居仪。驾言往城南，翻动湘中思。

景迫昧见道，登堂惘如遗。方池秋泉清，脩径晨露滋。

荷老莫采折，草荒欲芟治。徘徊重抚事，咏叹空复辞。
偈二十二首
释子淳（宋代）

静极光通本妙圆，嘶风玉马过重关。
回途不落威音世，妙用全彰化外看。
句
米都知（唐代）

小旗村店酒，微雨野塘花。
次韵酬用之见和
舒岳祥（宋代）

秋晚如春早，晨昏海气蒙。
霜嗥呼偶鹿，雨哑破昏钟。
知命休行险，吟诗不怨穷。
吾侪天所赐，出入戴青松。
送张无梦归天台
苏为（宋代）

彤庭留不住，归忆旧山频。
世路都无念，心源养得真。
琼台栖树石，碧落应星辰。
几话蟠桃熟，罇前醉过春。
河阳秋思六首
宋庠（宋代）

芳序虽云晚，华颠亦已新。
蛩鸣偏傍耳，燕去不辞人。
山隐棲岩路，朝婴佩玉身。
故溪应更好，前夜梦垂纶。
山中清明
宋祁（宋代）

一雨东郊捲夕云，山中坐对寂寥春。
高低桃锦红相倚，轻重榆寥绿不匀。
杯冷罗门抛午案，簺残犀槊晦流尘。
汉鳊渐美开鱼禁，已约溪公下钓缗。
次前人游鉴湖
赵抃（宋代）

湖治谁能继后尘，马侯祠阁至今存。穷源上达仙翁井，引派旁通吏部园。

红旆遍游偿素志，画桡归去近黄昏。别怀屈指期将半，况属乡州役梦魂。
咏史上·霍光
陈普（宋代）

几度咸阳累积尸，尽缘丘冢似焉支。
覆车愁杀张车骑，印绶临身必十辞。
观石鱼
赵汝廪（宋代）

预喜金穰验石鳞，○能免俗且怡神。
晓行鲸背占前梦，瑞绝龟陵知几春。
拂石已无题字处，观鱼皆是愿丰人。
片云不为催诗墨，欲雨知予志在民。
流夜郎赠辛判官
李白（唐代）

昔在长安醉花柳，五侯七贵同杯酒。
气岸遥凌豪士前，风流肯落他人后？
夫子红颜我少年，章台走马著金鞭。
文章献纳麒麟殿，歌舞淹留玳瑁筵。
与君自谓长如此，宁知草动风尘起。
函谷忽惊胡马来，秦宫桃李向明开。
我愁远谪夜郎去，何日金鸡放赦回？
溪上
宋祁（宋代）

杖策溪边兴尽归，片云何事逐人飞。
飘然自是无心物，欲去还来上客衣。
饯许州宋司马赴任
李乂（唐代）

展骥旌时杰，谈鸡美代贤。暂离仙掖务，追送近郊筵。

地惨金商节，人康璧假田。从来昆友事，咸以佩刀传。
浔阳夜泊
钟政（明代）

舟泊浔阳夜未分，满怀幽思酒微醺。青衫词赋今还在，红粉琵琶杳不闻。

浦口荻花空映月，波心沙影暗流云。萧条江上难成寐，慷慨题诗吊白君。
寄李适安
胡仲弓（宋代）

懒踏门前没马尘，适安亭上坐吟身。
殷勤风月一樽酒，斟酌湖吟十里春。
柳叶未舒先妩媚。梅花虽老更精神。
白鸥似会冥搜意，来往忘机欲傍人。
旅邸睡起
白玉蟾（宋代）

云为山积翠，雨倩草添青。
一觉南柯梦，俄然鸟唤醒。
记梦
华岳（宋代）

溪泠泠，鼓冬冬，
虚堂淅沥生寒风。寒风绕我梦魂去，
飞扬直上风莱宫。风莱宫殿女如玉，
霓裳羽扇环帘栊。月娥留我宴珠翠，
玳筵间列花丛丛。酒酣万象罗心胸，
举杯话别殊匆匆。青鸾命驾下空阔，
一声珰佩鸣丁东。被衣起坐周四顾，
庭户悄悄无人踪。银河万里倒澄碧，
冰鉴半轮斜倚空。
谢李君亮赠陈中正墨
杨万里（宋代）

麝烟薰透大夫松，胶国吹成赤鲩公。
龙尾研磨碎苍壁，鼠须飞鲩出晴虹。
谁言陈子草玄手，突过蒲家读墨功。
老我久无椽样笔，为君小楷注鱼虫。
题楼观南楼
大中（宋代）

纷纷尘事日婴怀，一见南山眼暂开。好是晚云收拾尽，半天苍翠望中来。
句
李邴（宋代）

长廊风度磬，深院雨留香。
岁除答梁羲倩敦五两甥 其一
陈子升（明代）

荆扉閒掩碧江边，十载愁如水上烟。溪树半含莺语涩，朔云中断雁行偏。

知音几处逢歌雪，问字何人识草玄。敝宅屡迁无足相，飘零还见汝家贤。
白鹤峰新留欲成夜过西邻翟秀才二首
苏轼（宋代）

林行婆家初闭户，翟夫子舍尚留关。
连娟缺月黄昏后，缥缈新留紫翠间。
系闷岂无罗带水，?韩退之云：水作青罗带，山如碧玉簪。
?割愁还有剑铓山。
?柳子厚云：海上尖峰若剑铓，秋来处处割愁肠。
皆岭南诗也。
?中原北望无归日，邻火村舂自往还。
瓮间毕卓防偷酒，壁后匡衡不点灯。
待凿平江百尺井，要分清暑一壶冰。
佐卿恐是归来鹤，次律宁非过去僧。
他日莫寻王粲宅，梦中来往本何曾。
春日游上方寺访竹塘上人禅房四首 其三
李英（清代）

春草正芳菲，禅关隐翠微。古堂僧定后，荒径客来稀。

烟散千山远，江空一鸟飞。坐听钟磬晚，双树思依依。
少年行
白玉蟾（宋代）

寸心铁石壮，一面冰霜寒。
落叶鬼神哭，出言风雨翻。
气呵泰山倒，眼吸沧海乾。
怒立大鹏背，醉冲九虎关。
飘然乘云气，俯首视世寰。
散发抱素月，天人咸仰观。
赣上食莲有感
黄庭坚（宋代）

莲实大如指，分甘念母慈。
共房头(左角右咠)(左角右咠)，更深兄弟思。
实中有幺荷，拳如小儿手。
令我忆众雏，迎门索梨枣。
莲心正自苦，食苦何能甘。
甘餐恐腊毒，素食则怀慙。
莲生淤泥中，不与泥同调。
食莲谁不甘，知味良独少。
吾家双井塘，十里秋风香。
安得同袍子，归制芙蓉裳。
贾天锡惠宝薰乞诗予以兵卫森画戟燕寝凝清香十字作诗报之 其九
黄庭坚（宋代）

雉尾映鞭声，金炉拂太清。班近闻香早，归来学得成。
元日楼前观仗
薛逢（唐代）

千门曙色锁寒梅，五夜疏钟晓箭催。宝马占堤朝阙去，

香车争路进名来。天临玉几班初合，日照金鸡仗欲回。

更傍紫微瞻北斗，上林佳气满楼台。

曈曈初日照楼台，漠漠祥云雉扇开。星驻冕旒三殿晓，

云翻珠翠六宫来。山呼圣寿烟霞动，风转金章鸟兽回。

欲识普恩无远近，万方欢忭一声雷。
从军行二首 其二
虞世南（唐代）

烽火发金微，连营出武威。孤城塞云起，绝阵虏尘飞。

侠客吸龙剑，恶少缦胡衣。朝摩骨都垒，夜解谷蠡围。

萧关远无极，蒲海广难依。沙磴离旌断，晴川候马归。

交河梁已毕，燕山旆欲挥。方知万里相，侯服见光辉。
送王原常用其留别诗句为题三首 其一 白云时在目
杨守阯（明代）

渺渺孤飞云，悠悠太行道。望望天一方，恻恻伤中抱。

云兮本无心，聚散秋空杳。明发怀二人，触目离情搅。

瞻云想亲舍，万里青山绕。不睹山中人，祗见云中鸟。

鸟飞云与还，花落重门晓。怅然歌式微，别离何草草。

寄言缙云卿，莫恋白云好。苍生望为霖，从龙兴枯槁。
雪后
刘敞（宋代）

飞尘暂消冻，春意亦冲融。野水涓涓绿，林梢靡靡红。

跃鱼轻泮冻，鸣鹤舞和风。出处惊时节，悠悠看岁穷。
摘红英 春闺
张令仪（清代）

春将送。闲庭空，柳花漫结梨云梦。衾香腻。鹦哥睡。

小鬟窗外，摊钱偷戏。

乌衣巷。帘钩控。玉人惊破春眠重。菱花对。晨妆未。

残魂一枕，费人思忆。
庐山道中 其四
李彭（宋代）

董仙种杏令虎守，只今但见莲花峰。鍊师欲作小隐计，馀力犹堪追祖风。
天冠山二十八首 其二十八 一线天
王士熙（元代）

青天何荡荡，此中才一线。大道本来明，慎勿安所见。
简查仲明
章甫（宋代）

佛法若大海，我生犹蚊虻。
饮少腹已满，鼓翅作微鸣。
查侯饱禅腹，如说且能行。
有如辽天鹤，岂受网罟婴。
有身未免俗，时时还入城。
篮舆过茅屋，无异同条生。
相见非何事，说法俱纵横。
妙处固不二，其实无所争。
愿君更方便，除我疑惑情。
要如两圆镜，相照交光明。
和鲁子翚学士见寄诗韵二首 其一
张养浩（元代）

佳句人传自雪堂，万人如海一身藏。骑鲸有志寻仙李，刺虎无心效卞庄。

高枕拂云眠薤谷，直钩和月钓林塘。寄声沙鸟休飞去，老子年来物我忘。
盘洲杂韵上 衮绣毬
洪适（宋代）

流苏团小蝶，伯仲聚仙花。衮绣名非是，瑶琨未足誇。
赠喻景山
陈宓（宋代）

去时恨轻分，归路喜忽值。
如何七八月，两作别离味。
方冲腊雪还，可待秋风至。
读书我无诀，须君授奇秘。
愁春未醒 竹逸招同云臣、南耕雨中看梅，余舟中既作离亭燕一词纪事，归见云臣、南耕、竹逸词，复次韵一首
陈维崧（清代）

蝶魂欲栩，莺哢犹含。尚是浅春候，未容红紫十分酣。

却喜君家，玉娥笑倚两三三。判携侧帽，径乘短屐，来过街南。

满院横斜，一池清浅，正压雕檐。尽消受、一生花癖，半世吟馋。

祇惜溪干，画桡斜阁面烟岚。花知欲别，暗弹粉泪，故泥征衫。
早行鸣山二首
杨万里（宋代）

淡淡清霜薄薄冰，膮寒端为作新晴。
殷懃唤醒梅花睡，枝上春禽一两声。
和安止怀予北归怅然有作三首 其三
郭祥正（宋代）

一读诗翁寄我篇，却思乡国醉瑶泉。数声玉树秦淮月，万里春江采石船。

轩冕浮沈真外物，冤亲平等委前缘。杜陵子美知何意，更欲吹嘘送上天。
贤者之孝二百四十首·谢朏
林同（宋代）

直以父名戏，其为君命同。
朏能礼自处，似是胜超宗。
寿安
范镇（宋代）

锦屏山下锦江人，西去东来自在身。正是春天好时节，枉遭风起作埃尘。
金陵送张十一再游东吴
李白（唐代）

张翰黄花句，风流五百年。
谁人今继作，夫子世称贤。
再动游吴棹，还浮入海船。
春光白门柳，霞色赤城天。
去国难为别，思归各未旋。
空馀贾生泪，相顾共凄然。
和何子应游金璧池二首
郭印（宋代）

才华思哲匠，魂梦绕幽塘。
旧馆随人胜，新荷特地香。
烟深喧脆管，水净蘸浮梁。
安得双飞翼，尊前一醉狂。
宿悬榻里有怀往事
吴与弼（明代）

尘世悠悠几古今，偶投仁里一沉吟。山川孕秀知多少，何事先生得独深。
次韵和机宜强至都官喜雪
韩琦（宋代）

繁云凝结远成堆，雪意应随雅客来。满地妆梅知腊近，一天风絮误春回。

玳攲宾席豪诗笔，珠沃歌喉滑醉杯。病叟有心萌酒战，明轰钟鼓不衔枚。
送明仲舍人知邵州
李正民（宋代）

凛然气节压冰霜，经岁朝绅惹御香。吾道难行惊俗眼，斯文将堕振颓纲。

他年致主千秋鉴，此日荣亲太守章。父子相仍居两省，莱衣归奉冻醪觞。
钱塘
汪元量（宋代）

踯躅吞声泪暗倾，杖藜徐步浙江行。
青芜古路人烟绝，绿树新墟鬼火明。
事去玉环沈异域，愁来金盌出佳城。
十年草木都糜烂，留得南枝照浅清。
即事
费宏（明代）

扶栋初成屋，为园旋筑墙。看山嫌树密，傍砌觉花香。

蝶翅明如画，莺声巧似簧。春光不相负，何必滞他乡。
寄贾岛（一作张籍赠项斯诗）
王建（唐代）

尽日吟诗坐忍饥，万人中觅似君稀。僮眠冷榻朝犹卧。

驴放秋君夜不归。傍暖旋收红落叶，觉寒犹著旧生衣。

曲江池畔时时到，为爱鸬鹚雨后飞。
丁卯十月十日游开先瀑布绝流
郭祥正（宋代）

山源久涸旱尘飘，想见潺湲泻石桥。只道海风吹不断，为谁收起玉鲛绡。
泛舟送郑卿入京
杜审言（唐代）

帝坐蓬莱殿，恩追社稷臣。长安遥向日，宗伯正乘春。

相宅开基遥，倾都送别人。行舟萦渌水，列戟满红尘。

酒助欢娱洽，风催景气新。此时光乃命，谁为惜无津。
奉和张使君宴加朝散
卢象（唐代）

佐理星辰贵，分荣涣汗深。言从大夫后，用答圣人心。

骑拥轩裳客，鸾惊翰墨林。停杯歌麦秀，秉烛醉棠阴。

爽气凌秋笛，轻寒散暝砧。只应将四子，讲德谢知音。
送徐侍御充南诏判官
许棠（唐代）

西去安夷落，乘轺从节行。彤庭传圣旨，异域化戎情。

瘴路穷巴徼，蛮川过峤城。地偏风自杂，天漏月稀明。

危栈连空动，长江到底清。笑宜防狒狒，言好听猩猩。

抚论如敦行，归情自合盟。回期佩印绶，何更见新正。
新安铺三首
孔武仲（宋代）

罩罩涧中草，冷冷山崦泉。
泉甘而草芳，旁有屋数椽。
夕阳渐近西风起，行客山头望千里。
盂兰竹枝词 其七
彭廷选（清代）

处处笙歌彻夜喧，香车宝马烂盈门。河灯万点飞星斗，应改中元作上元。
鼓笛令 其二
黄庭坚（宋代）

宝犀未解心先透。恼杀人、远山微皱。意淡言疏情最厚。枉教作、著行官柳。

小雨勒花时候。抱琵琶、为谁清瘦。翡翠金笼思珍偶。忽拼与、山鸡僝僽。
殿前曲二首
王昌龄（唐代）

贵人妆梳殿前催，香风吹入殿后来。

仗引笙歌大宛马，白莲花发照池台。

胡部笙歌西殿头，梨园弟子和凉州。

新声一段高楼月，圣主千秋乐未休。
思故人
邵雍（宋代）

芳酒一樽虽甚满，故人千里奈思何。
柳挼池阁條偏细，花近檐楹香更多。
赠崔司户文昆季
李白（唐代）

双珠出海底，俱是连城珍。明月两特达，馀辉傍照人。

英声振名两，高价动殊邻。岂伊箕山故，特以风期亲。

惟昔不自媒，担簦西入秦。攀龙九天上，忝列岁星臣。

布衣侍丹墀，密勿草丝纶。才微惠渥重，谗巧生缁磷。

一去已十载，今来复盈旬。清霜入晓鬓，白露生衣巾。

侧见绿水亭，开门列华茵。千金散义士，四坐无凡宾。

欲折月中桂，持为寒者薪。路傍已窃笑，天路将何因。

垂恩倘丘山，报德有微身。
渔家傲
葛胜仲（宋代）

叠叠云山供四顾。簿书忙里偷闲去。心远地偏陶令趣。登览处。清幽疑是斜川路。

野蔌溪毛供饮具。此身甘被烟霞痼。兴尽碧云催日暮。招晚渡。遥遥一叶随鸥鹭。
昭阳湖
嵇曾筠（清代）

夜分摧捩柁，遂达昭阳湖。如行菱镜中，澹荡涵菰蒲。

跳波月一丸，散作千明珠。天水浩相接，湛然纤翳无。

五千五百顷，一色琉璃铺。空际下渔舟，点点疑飞凫。

倚舷独凝眺，心旷神为舒。我尝考图志，信美惟此区。

滕薛既合流，黄运仍分趋。讵徒资蓄泄，兼可济挽输。

所嗟水乡洼，民力思其苏。幸逢清晏日，濊泽长涵濡。

九重殷轸念，衽席沾宸谟。
秋幸出郊见收成志喜 其二
玄烨（清代）

涤暑高风至，中分白露微。草肥宜牧马，林薄好行围。

水向阶前注，峰排云外稀。斜阳临帐殿，晚色秘天机。